Motsoeneng gee nog 'nooit klas' hiér, sê Wits-sakeskool | Maroela Media
Die voormalige bedryfshoof van die SAUK, Hlaudi Motsoeneng, is ses jaar gelede as gasspreker genooi, maar was nooit deel van enige akademiese bedrywighede nie, het die Wits-sakeskool (WBS) Dinsdag gesê.
Dié verklaring kom nadat Motsoeneng by die Zondo-kommissie wat staatskaping ondersoek, getuig het dat hy 'n gasdosent by universiteite was en dat die Wits-sakeskool selfs van sy werk in hulle leerplan ingesluit het.
"Hlaudi Motsoeneng is genooi om op 6 Desember 2013 deel te wees van 'n ontbytpaneelbespreking by WBS. Om 'n gasspreker te wees, maak nie van jou 'n akademikus nie. In geen stadium het mnr. Motsoeneng klas gegee by WBS, of is enige materiaal wat deur hom geskryf is, in die leerplan van enige van ons programme ingesluit nie," het die instelling in 'n kort verklaring gesê.
Motsoeneng het Dinsdag voor die kommissie getuig. In antwoord op vrae oor óf hy 'n matrieksertifikaat het, het Motsoeneng gesê leuens is oor hom versprei tydens sy termyn by die openbare uitsaaier, selfs al hét hy verklaar dat hy nie matriek behaal het nie.
Hy het die media, asook die voormalige Openbare Beskermer, Thuli Madonsela, daarvan beskuldig dat hulle sy goeie naam skade berokken deur aan te voer dat hy gelieg het oor sy matriekkwalifikasie. Motsoeneng het gesê hy het reeds in 1989 aan die SAUK gesê hy het nie matriek geslaag nie.
"Ek het nie gelieg nie … God weet, ek het nooit gelieg nie," het Motsoeneng gesê.
Vroeër het Motsoeneng getuig hy het die omstrede Gupta-familie se Saxonwold-woning besoek, waar hy "kerrie-etes geniet het". Hy het erken dat hy een keer die destydse uitvoerende hoof van die SAUK, Lulama Mokhubo, saamgeneem het na Saxonwold om die familie te ontmoet. Die Guptas staan sentraal in die ondersoek na staatskaping in Suid-Afrika.
"Ons het saam met die Guptas na die provinsies gevlieg. Ons is selfs Kaapstad toe, omdat ons 'n vennootskap gehad het. Hulle het alles gehad. Vir my was dit die geleentheid om húlle te kaap," het Motsoeneng gesê.
Parlement verskil hewig oor toekoms van pensioenfondse
Jip… die perd se tweeling-boetie het mos vandag daar by die Valke 'n draai loop maak… nie een van die tweetjies verstaan wat om hulle aangaan nie…
Hierdie ou se meerderwaardigheidskompleks is net so groot soos die laaste President van die vorige regering.